ຝ່າຍຄ້ານກໍາປູເຈຍ ຮຽນວິທີການປະທ້ວງ ແບບບໍ່ໃຊ້ຄວາມຮຸນແຮງ (ວີດິໂອ/ສະໄລດ໌))
ບັ​ນ​ດາເຈົ້າ​ໜ້າ​ທີ່ຂອງ​ ພັກ​ກູ້​ຊາດ​ກໍາປູ​ເຈຍ ສອນ​ໃຫ້​ພວກ​ສະໜັບສະໜຸນຕົນ ​ເຝິກ​ແອບວິທີການ​ບໍ່​ສະ​ແດງ ​ປະຕິກິລິຍາ​ຮຸນ​ແຮງ​ ຕອບ​ໂຕ້​ຕໍາຫລວດ.
ສະມາຊິກປະມານນຶ່ງພັນຄົນຂອງພັກຝ່າຍຄ້ານກໍາປູເຈຍໄດ້ ພາກັນປະກອບສ່ວນໃນການເຝິກແອບ ທໍາການປະທ້ວງແບບ ສັນຕິ ບໍ່ໃຊ້ຄວາມຮຸນແຮງ ເພື່ອກຽມສໍາລັບການໂຮມຊຸມນຸມ ຢ່າງຂະໜານໃຫຍ່ຂອງພວກເຂົາເຈົ້າ ທີ່ຈະມີຂຶ້ນໃນໄວໆນີ້ ເພື່ອປະທ້ວງຜົນການເລືອກຕັ້ງຄັ້ງເດືອນກໍລະກົດຜ່ານມານັ້ນ ບັນດາເຈົ້າໜ້າທີ່ຂອງພັກກູ້ຊາດກໍາປູເຈຍ ພາກັນສອນໃຫ້ພວກ ສະໜັບສະໜຸນເຂົາເຈົ້າ ເຝິກແອບວິທີການບໍ່ສະແດງປະຕິກິລິຍາ ຮຸນແຮງຕອບໂຕ້ຕໍ່ການກໍ່ກວນຂອງຕໍາຫລວດ ສອດສ່ອງເບິ່ງຜູ້ ທີ່ອາດຈະເປັນພວກທີ່ແຊກຊືມເຂົ້າມາໃນຖັ້ນແຖວຂອງເຂົາເຈົ້າ ແລະຫລີກເວ້ນຈາກການໃຊ້ພາສາຫຍາບຄາຍ ຫລັງຈາກການເຝິກແອບແລ້ວ ກໍໄດ້ມີການຮ້ອງພວກສະໜັບສະໜຸນພັກ ຂຶ້ນມາເທິງເວທີ ສະແດງໃຫ້ເບິ່ງວິທີທີ່ເຂົາເຈົ້າໄດ້ຮຽນມາ ໂດຍມີສະມາຊິກຄົນອື່ນໆຂອງພັກສະແດງເປັນ ກໍາລັງຮັກສາຄວາມສະງົບ ລັດຖະບາກໍາປູເຈຍໄດ້ເອົາທະຫານອອກປະຈໍາການຢູ່ໃນທົ່ວນະຄອນຫລວງພະນົມເປັນ ລ່ວງໜ້າແຜນການເດີນຂະບວນປະທ້ວງດັ່ງກ່າວ ແລະໄດ້ເຕືອນຕໍ່ການເຮັດໃຫ້ການ ປະທ້ວງກາຍເປັນຄວາມຮຸນແຮງ ການເຝິກແອບດັ່ງກ່າວມີຂຶ້ນ ຫລັງຈາກທີ່ສະພະລັດຖະທໍາມະນູນໄດ້ປະຕິສດຄໍາຮ້ອງ ຂອງຝ່າຍຄ້ານ ທີ່ຂໍໃຫ້ນັບບັດຄະແນນສຽງເລືອກຕັ້ງຄືນໃໝ່ ຈາກບ່ອນປ່ອນບັດ 116 ແຫ່ງໃນແຂວງພະຕະບອງ ຝ່າຍຄ້ານຂອງກໍາປູເຈຍເວົ້າວ່າ ພວກຕົນໄດ້ຊະນະການເລືອກຕັ້ງຄັ້ງເດືອນກໍລະກົດນັ້ນ ໂດຍໄດ້ກ່າວໂທດວ່າ ມີການສໍ້ໂກງບັດເລືອກຕັ້ງຢູ່ໃນທົ່ວປະເທດ ຈຶ່ງພາໃຫ້ຜົນທີ່ອອກມາ ເຂົ້າຂ້າງຝ່າຍລັດຖະບານ ແຕ່ພັກປະຊາຊົນກໍາປູເຈຍຂອງລັດຖະບານເວົ້າວ່າ ຕົນຊະນະ ການເລືອກຕັ້ງ ແລະໄດ້ຮັບບ່ອນນັ່ງສ່ວນໃຫຍ່ໃນສະພາ